Baskimaa velotuuri viiendal etapil (164,5 km) võidutses Colombia rattur Sergio Higuita (Bora-Hansgrohe). Rein Taaramäe (Intermarche – Circus – Wanty) lõpetas esimeses grupis.
Reedesel etapil olid pikalt eest Mattia Cattaneo ja Remi Cavagna, kes püüti kinni 21 kilomeetrit enne finišit. Favoriitide grupis ärgnes Higuitale (3:59.57) itaallane Andrea Bagioli (Soudal – Quick Step) ja taanlane Mattias Skjelmose (Trek-Segafredo). Liidrisärgis võistlev Jonas Vingegaard (Jumbo-Visma) ületas lõpujoone 10. ja Taaramäe 21. positsioonil.
„Pundis oli lihtsam sõita, sest piltlikult öeldes oli täna kärsahaisu grupis tunda,“ rääkis Taaramäe etapi järel. „Kõigil mootorid n-ö tossavad, sest päevad on olnud rasked. See teeb siin kitsastel ja rasketel Baskimaa teedel sõidu kergemaks, sest mul on lihtsam enne järske tõuse positsioonil olla.“
„Ise taastun veel hästi ja ei teagi, kas tunne läheb paremaks või lihtsalt teised väsivad,“ jätkas Taaramäe. „Seitse kilomeetrit enne lõppu oli üks väga järsk 1,5-kilomeetrine tõus, mille all tuli mul kett maha ning seetõttu kaotasin veidi positsioone ja alustasin tõusu juba tagaajajana. Üllatuslikult panin ette järele samal ajal, kui paljud head mehed jätsid vahesid sisse ja jäid maha.“
„Lõpus olin end selle pingutuse tõttu veidi kinni sõitnud ja seetõttu ei suutnud seal rohkemat teha, kui esimestega koos üle joone veereda,“ lisas Taaramäe. „Laupäeval on viimane etapp, mis on seni olnutest erinev, sest päeva jooksul sõidame ainult pikemaid tõuse ja neid on trassil palju. Paberil peaks see etapp mulle paremini sobima, aga vaatab, kuidas läheb. Läheb, kuidas läheb, igal juhul võib homme nii minu kui liidrite jaoks üldarvestuses kõik muutuda, sest siiani oleme kihutanud vaid 1-2-kilomeetriseid tõuse. Viimasel etapil tuleb aga hoopis teine mäng.“
Enne laupäeva on esikolmikus Vingegaard, hispaanlane Mikel Landa (Bahrain – Victorious; +0.13) ja prantslane David Gaudu (Groupama-FDJ; +0.31). Taaramäe (+2.08) hoiab 22. kohta. Viimasel etapil on pikkust 137,8 kilomeetrit.